**Tervem ja aktiivsem Jõelähtme**

Ilmselt on kõigile tuttavad laused „Kõige tähtsam on tervis“ ja „Kõige rohkem saab oma tervise heaks teha inimene ise“. Me kõik soovime, et iga Jõelähtme valla elanik saaks elada täisväärtuslikku, tervet ning liikumist ja sporti täis elu, kus siiski ka vajadusel saaks kvaliteetset ja kiiret arstiabi.

**Terviseedenduse** valdkonnas on Jõelähtme vald inimestele alati abiks olnud, olgu vaimse tervise küsimustes või ka liikumisharrastuse pakkumisel. Meil on rohkelt kaunist loodust, kus üksi või valla giididega koos huviväärsuste juures või matkaradadel seigelda. Suurt tähelepanu on pööratud vaimsele tervisele ja toitumisharjumustele.

**Spordi- ja liikumisharrastuste parandamine** aitab mugavamalt ja ka ohutumalt jõuda spordi ja liikumiseni. Viimasel paaril aastal on loodud Jõelähtme valla seikluskaart ja ürituste sari Jõelähtme Liigub. Lisaks juhendamisele on loodud arvukalt terviseradasid, välijõusaale ja spordiväljakuid. Meie staadionid ja spordiväljakud on 24/7 avatud ja tänavu varustati staadionid ka pallikastidega, ikka selleks, et mugavalt haarata pall ja alustada treeningut või võistlust. Lisaks olemasolevale taristule on 2025. aastal valminud ka Loo aleviku puhkeala projekt, mille ehitamine võiks olla paari järgneva aasta küsimus. Jõelähtme vald on rajanud palju ka kergliiklusteid, mille pikkus on praegu üle saja kilomeetri. Palju kohti on veel teedeta ja oma järge ootamas. Valgustusega kergteede kalliduse tõttu on vallavalitsus alati kaasanud ka toetusi. Selliste teede ehituseks tuleb umbes 50% toetusmeetmest ja teine pool valla eelarvest – nii saab teid ehitada märksa odavamalt ja rohkem. Järgmine kergliiklusteede taotluste esitamise tähtaeg on 2026. aasta veebruaris.

**Kvaliteetne ja kättesaadav arstiabi** on vajalik nii noortele, täiskasvanutele kui ka eakatele. Jõelähtme vallas on praegu kolm perearsti. Hoogsalt suurenev rahvaarv nõuab nüüd neljanda perearsti koha loomist. Loo alevikus on kerkimas uus elamu- ja ärihoone ehk Kikase maja. Ehitus juba käib ja hiljemalt järgmise aasta sügiseks peaks avatama uus tervisekeskus kolmele perearstile. Uude keskusesse on planeeritud ruumid ka füsioteraapiateenuse pakkumiseks ja lihtsamateks uuringuteks.

**Koostöö ja kaasatuse** kaudu saab elanike tervise eest paremini hoolt kanda. Kaasatud peavad olema kõik lasteaialastest eakateni. Kultuurikeskused, spordihooned, lasteaiad, koolid, päevakeskused ja vallavalitsus eestvedajana peavad üheskoos seisma oma inimeste parema tervise ja pikema ning kvaliteetsema elu eest. Liikumapanev jõud on ühisüritused ja seeläbi tekkiv tugev kogukond.

Priit Põldma  
abivallavanem